b'\n_START_ARTICLE_\nPeriskop (oddaja)\n_START_PARAGRAPH_\nPeriskop je bila mladinska izobra\xc5\xbeevalna oddaja, ki jo je TV Ljubljana predvajala med februarjem 1985 in zimo 1991._NEWLINE_Koncept je zasnoval takratni urednik otro\xc5\xa1kega in mladinskega programa Janez Lombergar, kon\xc4\x8dno ime oddaje z delovnim imenom Pionirski tednik je bila ideja Borisa A. Novaka, prepoznavni simbol \xe2\x80\x93 elektri\xc4\x8dni klobuk pa zamisel ekipe NSK. Urednica je bila novinarka Tatjana Trtnik._NEWLINE_Voditelj je bil, razen v kraj\xc5\xa1em obdobju, Gojmir Le\xc5\xa1njak - Gojc, ki je bil iz studia v stiku s terensko ekipo, ki se je glede na temo oddaje javljala z raznovrstnimi prispevki. Gojcu so se v studiu pridru\xc5\xbeili tudi gosti. S terena se je javljal Jos Zalokar, z iznajdljivimi in pogosto improviziranimi humornimi vlo\xc5\xbeki je popestril izobra\xc5\xbeevalne vsebine, ki jih je sicer predstavljal. Josu se je kmalu pridru\xc5\xbeila tudi Desa Muck. Posebno terensko ekipo sta predstavljala tudi dva najstnika, ki sta raziskovala in o temi poizvedovala skozi o\xc4\x8di mladostnikov. Najprej sta bila to Majda Koro\xc5\xa1a in Matej Strah, za njima pa se je zvrstilo \xc5\xa1e nekaj najstnikov, med drugimi Bla\xc5\xbeka M\xc3\xbcller, Vojko Odlazek in Rok Lindtner. Pomo\xc4\x8d v ekipi so v dolo\xc4\x8denih obdobjih tvorili tudi Janez \xc5\xa0kof (voditelj namesto Gojmirja Le\xc5\xa1njaka), Roman Kon\xc4\x8dar in drugi igralci. V oddaji so bile pogosto tudi glasbene to\xc4\x8dke, ki so jih je ve\xc4\x8dinoma izvajali Gojmir Le\xc5\xa1njak in skupina 12. nasprotje, besedila pesmi sta pisala predvsem Boris A. Novak in Janez Hvale. Boris A. Novak je izdal tudi pesni\xc5\xa1ko zbirko Periskop._NEWLINE_Oddaja se je dokon\xc4\x8dno zaklju\xc4\x8dila s kraj\xc5\xa1o izobra\xc5\xbeevalno-komi\xc4\x8dno igrano serijo Pri Periskopovih._NEWLINE_Pod priljubljeno Periskopov znamko pa je bilo v nadaljevanju ustvarjeno \xc5\xa1e nekaj drugih projektov, na primer: Periskopov ra\xc4\x8dek - Programski jezik Logo, (osem televizijskih oddaj za u\xc4\x8denje ra\xc4\x8dunalni\xc5\xa1tva iz 1991)'